Выданне карты БНР было прафінансавана Беларускай дыпламатычнай місіяй ў Берліне. Аб выданні карты Беларусі з ,,паляпшэннямі і дапаўненнямі” паведамляецца ў справаздачы, складзенай Л. Зайцам, прадстаўніком БНР у Берліне, на адным са сходаў, які адбыўся 10–12 лістапада 1919 г. з удзелам дэлегатаў БНР на Парыжскую Мірную Канферэнцыю20. На сходзе прысутнічалі: Яўген Ладноў, у якасці міністра абароны і выканаўцы абавязкаў кіраўніка дэлегацыі, Я. Бялевіч – удзельнік парыжскай дэлегацыі і сябра Рады Рэспублікі, Лявон Дубейкаўскі – дыпламатычны прадстаўнік БНР у Польшчы, Пётра Крачэўскі – дыпламатычны прадстаўнік БНР у Літве і В. Захарка – выканаўца абавязкаў міністра фінансаў. Абмяркоўваючы захады, распачатыя Місіяй у інтарэсах распаўсюджвання ідэі незалежнасці, адзначалася таксама публікацыя новай кнігі пра Беларусь на нямецкай мове, друк першых замежных пашпартоў БНР, а таксама паштовак з гербамі беларускіх ваяводстваў. Выдання чакалі кнігі А. Цвікевіча “Беларусь” і К. Езавітава “Беларусы і палякі”, перакладзеныя на нямецкую мову.